Hehku lämmittää – Ruokablogi Sitruunaruoho
Hehku lämmittää
Illat pimenevät. Minulle tämä vuodenaika tekee sen, että tekee mieli käpertyä kuuman juotavan kanssa sohvannurkkaan lukemaan dekkareita, kirjoittamaan listaa joululahjaideoista tai vain tuijottamaan kynttilän liekkiä. Yleensä arkirealismi (lue: kolme lasta) kylläkin tekee pidemmän haaveilutuokion mahdottomaksi, mutta yhden glögimukillisen ehtii aina hörppäistä.
Alkoholittomista talviajan juomista ikiaikainen suosikkini on Valion Hehku. Se on mukavan mausteista ja maistuu joulunajan illanistujaisissa myös hieman terästettynä. Viime päivien suosikkini on ollut myös syyslomareissusta Hong Kongista asti rahtaamani vihreä jasmiininkukkatee – ruokaterveisiä maailman toiselta puolelta on luvassa tänne blogiinkin, kunhan ehdin valikoida ja käydä läpi reissusta ottamani kuvat. (Hehku-purkin kuva lainattu.)
Alkoholillista glögiversioista jokavuotinen ostos on Blossan vuosikertaglögi, jota tosin parina viime vuonna ei ole saatu Suomeen asti ollenkaan. Glögi saa joka vuosi uuden maun ja pullo uudenlaisen ilmeen. Tänä vuonna juoma saa makunsa kahvista ja sitä suositellaan nautittavaksi esimerkiksi tumman suklaan kaverina. En ole vielä testannut juomaa käytännössä, mutta kuulostaa ihanalta! Minä hamstrasin omat Blossa-pulloni jo muutama viikko sitten, perinteisesti juoma myydään Alkoista loppuun jo hyvissä ajoin ennen joulua.
Mitä kuumia juomia sinä suosit näin talven ja joulun lähestyessä?
Kategoriassa JuomatTekijä Henna1 kommentti
Yksi kommentti artikkeliin ”Hehku lämmittää”
Viikonloppuna maistoin tuota blossaa enkä kyllä tykännyt yhtään. En kyllä enää oikein mistään alkon glögeistä tykkää. Mun suosikkeleja on ne valion glögit, mitkä on maitohyllyssä – niitä voi juoda vaikka kylmänä vallan hyvin. 🙂
← Kurpitsablinit
Yksi virstanpylväs saavutettu: 100 000 lukijaa! →